Ο «ατυχής πόλεμος» του 1897

# Πολεμικά μηνύματα,
είδος τηλεγραφήματα

(απόσπασμα)
Εκ Δομοκού. —Πυρ ομαδόν και συμπλοκή μεγάλη,
ο δε κλεινός Διάδοχος, το ξίφος αναπάλλων,
από μακράν εκοίταζε το φονικό με κιάλι
καθώς κι εκείνην έβλεπε την μάχην των Φαρσάλων.
Κι ενώ συνεκλονίζετο με γδούπους κάθε γη
μια κόρη σαν θεόπνευστος, που λέγεται Φυγή,
και πάλιν τον ενέπνευσε τον ρέκτην Αρχηγόν
εκείνων των φυγών,
κι ορμά ξιφήρης
κι ανδρείας πλήρης
πετά το κιάλι,
κι εδώ παν κι άλλοι.
Ουχ ήττον δεν αφήσαμεν οπίσω πυροβόλα
κι έσκασε κάθε Δύναμις αντίχριστη και Τούρκα,
κι έγινεν υποχώρησις κανονική καθ’ όλα
στην Καρυά, στην Γιαννιτσού, και στην Δερβέν την Φούρκα,
που φούρκα να κολλήσει
σ’ όποιον αντιμιλήσει,
η δ’ υποχώρησις αυτή πασών σπουδαιοτέρα…
τοιουτοτρόπως κρίνεται παρ’ όλων κι εδώ πέρα.
Βιβλιογραφικά
Γεώργιος Σουρής, «Πολεμικά μηνύματα, είδος τηλεγραφήματα», περ. Ρωμηός, τ.13, τχ. 589 (1897), σ. 4.